August | 2019 | BILTONG & POT- ROAST
August 11, 2019 by Biltong & Pot-roast
Ek wou darem in Rotterdam op die water ook kom. Dit was 'n bewolkte, reënerige dag en net reg vir 'n "havenrondvaart" op die Marco Polo in een van die grootste hawens ter wêreld.
Ons het sommer hawe toe gestap en ek kon my weer eens verlustig in die avontuurlike argitektuur van hierdie besondere stad waarvan 'n baie groot gedeelte tydens die Tweede Wêreldoorlog verwoes is.
Toe reën ons later van die buitedek af binnetoe dryf, was foto's deur die reënspatsels op die vensters nie so maklik nie. Die vars appelgebak en 'n warm Douwe Egberts-koffetjie het egter meer as opgemaak daarvoor.
Ons weet mos nou al van die vroegste tye af dat daar vir alles op aarde 'n tyd is; en so breek ons tyd vir huiswaarts keer ook aan.
Die pad terug deur drie van die vier lande tot in Calais verloop nie sonder voorval nie na 'n amperse onderonsie met 'n groot vragmotor wat sy eie padreëls volg. Maar alles is mos goed wat goed eindig en ons ry vir oulaas, ongeskonde, aan die regterkant van die pad op die veerboot by Calais.
Engeland, huis, hier kom ons.
Posted in Monochroom Reenboog.	Tagged Afrikaans, André Fourie, CALAIS, HAWE, Nederland, Rotterdam
ROTTERDAM – RONDLOOP EN DIE MARKTHAL
August 8, 2019 by Biltong & Pot-roast
RONDLOOP EN DIE MARKTHAL
Saterdagoggend het ons 'n stukkie van Rotterdam te voet gaan verken. Ek moes weer 'n draai by die Markthal, wat ek die eerste aand gesien het, maak.
The Markthal is 'n enorme marksaal met 'n boog woonstelle en kantore bo-oor. Die gebou is in Oktober 2014 geopen. Behalwe vir die groot marksaal, bevat die kompleks 228 woonstelle, 4600 vierkante meter kleinhandelruimte, restourante om van te kies en keur en 'n ondergrondse parkeergarage met 4 verdiepings waar meer as 1200 motors kan parkeer.
'n Tydjie gelede het ek vertel van die interessante vrugte wat ek al hier in Europa teëgekom het. En sowaar, by 'n vrugtestal daar in die Markthal loop ek toe weer 'n klompie vreemde vrugte raak (en andere wat nou al aan my bekend is).
Ons tyd was beperk en ek moes behoorlik uit die saal gesleep word sodat ons verder kon verken. Daar sal hopelik 'n volgende geleentheid wees.
MARKTHAL IN DIE AAND
DIE BESIGE MARKSAAL VAN MARKTHAL BEDAGS
VAN BO NA ONDER: SLANGVRUG, MANGSTEEN, FEJOA, BOOMTAMATIE EN PITAYA ('N TIPE GEEL DRAGON FRUIT – HEERLIK!)
SLANGVRUG WAT VAN 'N PALM AF KOM. Die vrug is min of meer so groot soos 'n vy en die tekstuur is baie soos dié van 'n kokosneut.
VOLGENDE KEER: DELFT
Posted in Monochroom Reenboog.	Tagged Afrikaans, André Fourie, Holland, MARKTHAL, Nederland, Rotterdam, VREEMDE VRUGTE
August 7, 2019 by Biltong & Pot-roast
ROTTERDAM: DAG 1
Ná 'n stewige ontbyt, voorberei deur my prinses (ook bekend as Melissa, my dogter) in haar kasteel, het ons die pad (aan die regterkant!) Kinderdijk toe toe geneem. Dit was 'n trietsige, reënerige dag – nie ideaal vir foto's nie.
Kinderdijk is 'n dorpie in die distrik Molenlanden, in die Suid-Hollandse provinsie van Nederland – so 15km oos van Rotterdam.
Dit was vir ons heel treffend om uit die bloute 'n kat in die veld daar teë te kom – veral nadat ons die volgende inligting bekom het.
Tydens die Saint Elizabeth-vloed van 1421 het die Grote Hollandse Waard oorstroom . Die Alblasserwaard-polder is egter nie oorstroom nie. Daar word vertel dat, toe die verwoestende storm bedaar het, 'n dorpenaar na die dyk tussen hierdie twee gebiede gegaan het om te kyk wat gered kan word. In die verte sien hy 'n houtwiegie op die water dryf. Soos hy nader beweeg, bemerk hy beweging in die wiegie en by nadere ondersoek sien hy 'n kat wat probeer om die wiegie in die golwende water te balanseer deur heen en weer te beweeg sodat water nie in die die wiegie kon kom nie. Toe die dorpenaar uiteindelik by wiegie kom, sien hy dat 'n baba rustig daarin slaap – ongeskonde en droog. Die kat het die wieg gebalanseer en drywend gehou.
Hierdie legende is in Engels gepubliseer as "The Cat and the Cradle".
Die dorpie is in die Alblasserwaard-polder by die samevloeiing van die Lek- en Noordrivier. Ongeveer 1740 is 'n network van 19 windmeulens gebou om die polder te dreineer. Hierdie groep meulens is die grootste konsentrasie van ou windmeulens in Nederland. Die windmeulens van Kinderdijk is een van Nederland se bekendste toeriste-attraksies en sedert 1997 'n wêrelderfenisgebied van UNESCO.
Posted in Monochroom Reenboog.	Tagged Afrikaans, André Fourie, Kinderdijk, Nederland, Rotterdam, Windmeul
VIER LANDE IN EEN DAG – DEEL 2
August 6, 2019 by Biltong & Pot-roast
Dit is groot konsentrasie vir my wanneer ons in Frankryk van die veerboot af ry. In Engeland het ek links gehou – nou moet ek regs hou. Regs op die pad, regsom by verkeersirkels en die vinnige baan is links.
Vreemd hoe elke land 'n eie atmosfeer het. Frankryk met sy ouwêreldse plase (wat baie aan Suid-Afrikaanse plase herinner), flambojante brûe en Franse padtekens. Die Belgiese motoriste bestuur baie aggressief en wil jou alewig uit die aarde uit ry. Dalk die rede hoekom ons hierdie keer so vinnig daar deur is – sonder om foto's te neem. Nederland skep 'n rustiger atmosfeer met windmeule en baie water.
Twaalf ure ná ons vertrek, vroegoggend uit Derbyshire, ry ons Rotterdam binne.
Ons kry 'n hartlike ontvangs en na ete gaan loop ons 'n draai in ons onmiddellike omgewing sodat ons bene kan rek en ek my kamera se lens kan uittoets.
Daardie nag slaap ek die slaap van 'n dooie … in 'n Hollandse bed, in my prinses se kasteel.
VOLGENDE KEER: KINDERDIJK
VIER LANDE IN EEN DAG!
ENGELAND EN FRANKRYK
Ja, dit was 'n lang roete, maar ons het dit om 'n rede gedoen. Ons wou die "scenic route" neem en ons wou Cité Europe aandoen – op pad Rotterdam toe om by my dogter te gaan kuier.
Vroegoggend is ons uit Derbyshire weg en om 10:00 het ons ons plek in Dover-hawe agter die wagtende ry karre ingeneem – opgewonde om op die yslike veerboot te kom. Oor die hawe waak die beroemde White Cliffs of Dover wat, na al die jare, steeds my asem wegslaan. Die see oor die Engelse Kanaal was kalm en 'n raps meer as 'n uur nà ons vertrek, nader ons Calais aan die oorkant van die see.
Sedert ons heel eerste besoek aan Frankryk, het dit nou al 'n instelling geword om by Cité Europe, 'n groot, moderne winkelsentrum in Calais te stop vir voorraad, maar (veral vir my) ook om tarte au flan te eet – so saam met 'n koffetjie.
Nadat die innerlike met Franse bederf verkwik is, het ons die pad noorde toe aangedurf – deur België op pad Holland toe.